CELEX: 62011CN0267
Language: lv
Date: 2011-05-30 00:00:00
Title: Lieta C-267/11 P: Apelācijas sūdzība, ko par Vispārējās tiesas (trešā palāta) 2011. gada 22. marta spriedumu lietā T-369/07 Latvijas Republika/Eiropas Komisija 2011. gada 30. maijā iesniedza Eiropas Komisija

30.7.2011   
            
            
               LV
            
            
               Eiropas Savienības Oficiālais Vēstnesis
            
            
               C 226/17
            
         Apelācijas sūdzība, ko par Vispārējās tiesas (trešā palāta) 2011. gada 22. marta spriedumu lietā T-369/07 Latvijas Republika/Eiropas Komisija 2011. gada 30. maijā iesniedza Eiropas Komisija
   (Lieta C-267/11 P)
   2011/C 226/32
   Tiesvedības valoda — latviešu
   
      Lietas dalībnieki
   
   
      Apelācijas sūdzības iesniedzēja: Eiropas Komisija (pārstāvji — E. White un I. Rubene)
   
      Pārējie lietas dalībnieki: Latvijas Republika, Lietuvas Republika, Slovākijas Republika, Lielbritānijas un Ziemeļīrijas Apvienotā Karaliste
   
      Apelācijas sūdzības iesniedzējas prasījumi:
   
   
               —
            
            
               atcelt spriedumu, par kuru iesniegta apelācijas sūdzība;
            
         
               —
            
            
               piespriest Latvijas Republikai atlīdzināt tiesāšanās izdevumus.
            
         
      Pamati un galvenie argumenti
   
   Vienīgais apelācijas sūdzības pamats ir Direktīvas 2003/87/EK (1) 9. panta 3. punktā noteiktā trīs mēnešu termiņa pārkāpums.
   Komisija uzskata, ka Vispārējā tiesa savā analīzē ir apvienojusi 9. panta 3. punkta pirmo un otro teikumu un tādējādi tās interpretācija neatbilst minētajā punktā paredzētajiem mērķiem.
   Šāda direktīvas 9. panta 3. punkta interpretācija ir pretrunā ar pašas Vispārējās tiesas izvēlēto pieeju citā lietā, kurā tā pareizi attiecās pret minētā 9. panta 3. punkta otro teikumu kā pret atsevišķu juridisko pamatu.
   Komisija savā direktīvas 9. panta 3. punkta interpretācijā ir balstījusies tieši uz noteikuma formulējumu, kas arī pilnībā atbilst šī noteikuma mērķim. Tātad, ja Komisija ir noraidījusi dalībvalsts paziņotu valsts sadales plānu, dalībvalstij šis plāns ir jāgroza, ņemot vērā Komisijas izteiktos iebildumus, un tā nevar plānu īstenot, kamēr Komisija nav akceptējusi grozījumus. Šim pozitīvajam akcepta lēmumam nav noteikts termiņš.
   Komisija uzsver, ka apstrīdētais lēmums bija lēmums par valsts sadales plāna grozījumiem, nevis par pašu paziņoto valsts sadales plānu.
   Taču, ņemot vērā to, ka Vispārējā tiesa nav uzskatījusi, ka Direktīvas 9. panta 3. punkta otrais teikums nosaka citu procedūru, tai pret paziņotajiem grozījumiem nācās attiekties kā pret jauna valsts sadales plāna paziņošanu un līdz ar to kļūdaini piemērot trīs mēnešu termiņu.
   
      (1)  OV L 275, 32. lpp.